Työväenpuoleen johtaja Jeremy Corbyn aikoo vihdoin kertoa, miten puolue järjestäisi Britannian ja EU:n kauppasuhteet.

Britannian työväenpuolue Labour kannattaa Britannian pysymistä Euroopan tulliliitossa myös EU-eron jälkeen. Mediatietojen mukaan puolueen johtaja Jeremy Corbyn aikoo kertoa uudesta kannasta maanantaina päivällä pidettävässä puheessa.

Tähän asti oppositiossa olevalla työväenpuolueella ei ole ollut selvää kantaa siihen, miten Britannian ja EU:n kauppasuhteet pitäisi järjestää brexitin eli EU-eron jälkeen. Kantaa on odotettu kuukausia.

Corbyn linjaa puheessaan, että työväenpuolue pitäisi Britannian EU:n tulliliitossa ja hyväksyisi nyt voimassa olevia EU-sääntöjä. Ilman ehtoja hän ei kuitenkaan pysyisi sisämarkkinoilla vaan vaatisi EU:lta poikkeuksia muun muassa yksityistämissääntöihin.

Viikonloppuna yli 80 puoluevaikuttajaa julkaisi kannanoton, jossa he vaativat Corbynia sitoutumaan selvästi EU:n sisämarkkinoihin.

Työväenpuolueen uusi kanta tietää vaikeuksia pääministeri Theresa Maylle, jonka konservatiivihallitus haluaa irrottaa Britannian kokonaan EU:n sisämarkkinoilta ja tulliliitosta.

Hallituksella on vain niukka enemmistö parlamentissa, ja myös osa konservatiivipuolueen kansanedustajista kannattaa tulliliitossa pysymistä. Halutessaan he voisivat liittoutua opposition kanssa ja kaataa hallituksen.

Lue myös:

EU-kansalaiset muuttavat pois Britanniasta – suurin lähtöaalto kymmeneen vuoteen

Viranomaisten ennuste: Brexitistä kärsivät eniten lähtemistä tukeneet alueet

Jäsenmaat hyväksyivät brexit-sovun: Neuvotteluissa voidaan siirtyä eteenpäin

Lähteet: Reuters, AP, AFP